《由上饶之贵溪舟中书事》
宋代·喻良能

日月三秋杪，江山万象殊。
小舟浮舴艋，广信出闉阇。
草木关诗律，云烟入画图。
水清沙可数，景好句难摹。
汀际寒鸣雁，樯端晚噪乌。
樵村人语静，商棹夜灯孤。
冷水寻宵泊，焦滩就晓餔。
雾销分浦溆，风定少帆蒲。
爱日生篷背，奇峰涌坐隅。
芙蓉多落蒂，杨柳有枯株。
枫叶红绡翦，芦花白雪铺。
扁翩两行鹭，泛泛一双凫。
断岸几千尺，诛茅间一区。
鹚岩清港急，龙濑碧涛粗。
断已凭三老，那能贵一壶。
酒垆劳问讯，渔艇费招呼。
鲜鲫还堪买，香醪亦任沽。
不妨成酩酊，聊复免驰驱。
汭口真萧镇，钱仓岂旧炉。
藂篁惊外裹，怪石觉中刳。
渐喜三吴近，宁辞十里纡。
波平如泻镜，罡密似连珠。
啸咏知谁和，欹眠只自娱。
市声喧戈邑，山雨闹莲湖。
拟傍桃花宿，容繙贝叶无。
鸟栖方舣楫，鲸吼又乘桴。
野菊新收艳，官梅未吐须。
贵溪端爽洒，贱子小踟蹰。
王事三旬外，舟程六驿逾。
更判弦月上，应得彩衣趋。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。